钦定古今图书集成/明伦汇编/氏族典/第406卷 > 吕思诚
## 钦定古今图书集成/明伦汇编/氏族典/第406卷 > 吕思诚

按《元史吕思诚传》：“思诚字仲实，平定州人。六世祖宗
礼，金进士，辽州司户。宗礼生仲堪，亦举进士。仲堪生
时敏，时敏生钊，为千夫长，死国事。钊生德成，德成生
允，卒平定知州致仕。思诚父也。思诚擢泰定元年进
士第，授同知辽州事，未赴，丁内艰，改景州蓨县尹，擢
翰林国史院检阅官，升编修。文宗在奎章阁，有旨取”
《国史》阅之，左右舁匵以往，院长贰无敢言，思诚在末
僚，独跪阁下争之，事遂寝。寻擢国子司业，拜监察御
史。劾中书平章政事彻里帖木儿变乱朝政，遂出佥
广西廉访司事。复召为国子司业，升左司郎中。思诚
素刚直，人多嫉之，遂以言罢。起为右司郎中，拜刑部
尚书，升侍御史，迁河东廉访使。未几，召为集贤侍讲
学士，出为湖广行省，入拜中书参知政事。吏部尚书
偰哲笃等建言更钞法，思诚不可。御史劾思诚狂妄，
左迁湖广行省左丞，召还。至正十七年卒，谥忠肃。